宿譙東逆旅夜聞歌白公琵琶行
作者：張耒
朝代：宋

paragraphs: 元和才子悲流落，一聽琵琶謂天樂。
青衫裛淚作長歌，誰取篇章和宮角。
譙東夜久行人稀，卧聞此歌歌者誰。
歌侶舊時人不見，舉頭欲聽淚雙垂。
畫堂青瑣春無事，幾聽此歌還幾醉。
東風桃李作黄埃，寶篋塵昏譜閒字。
一聲一聽一情傷，未老應知幾斷腸。
展轉曲終燈燼落，荒城寒月夜飛霜。